I oti era te meꞌe nei,
he oho a ⌊Kōsē⌋ era o Ārimatea he no-noꞌi ki a Pirato mo vaꞌai i te hakari o Ietū.
A Kōsē he taŋata hāpī ꞌa Ietū,
ꞌe,
ka ai atu pē ira,
ꞌina he haka ꞌite ki te nuꞌu,
he riꞌa-riꞌa ꞌi te nuꞌu hūrio ra-rahi.
He haꞌatiꞌa ia e Pirato,
ꞌe he oho a Kōsē he toꞌo i te hakari o Ietū.
A Nikoremo,
he taŋata oho era ꞌi te pō mo vānaŋa ki a Ietū,
he tuꞌu ki te kona era ꞌi ira a Kōsē e maꞌu rō ꞌana e toru ꞌahuru kiro o te meꞌe ꞌeo i aŋa hai mirra ꞌe hai āroe.
Pē ira a Kōsē ararua ko Nikoremo i viri tahi ai i te hakari o Ietū hai kahu i haka ruku ki roto i tū meꞌe ꞌeo era,
pa he meꞌe rava māhani aŋa e rāua e te hūrio.
ꞌI tū kona veo era i a Ietū ꞌi ruŋa i te tātaurō te kona tumu e tahi.
ꞌI ira te kona haka rē pāpaku,
kona i ka-karo ꞌi roto i te māꞌea pa he piha,
kona kai haka rē ꞌā i te pāpaku raꞌe.
ꞌI roto i haka rē ai i te hakari o Ietū ꞌo te ai o rā kona e hāhine rō ꞌā ꞌe ꞌo te ai ꞌina he hora toe mo haꞌamata o te mahana haka ora.
ꞌI te mahana raꞌe o te tāpati,
mahana tāpati,
ꞌi te pō era ꞌana kai ꞌōtea ꞌā,
he oho a Māria Matarena ki te kona haka rē i te hakari o Ietū.
He takeꞌa ko haka tapa ꞌā te māꞌea puru o rā kona.
I takeꞌa era e Māria ꞌina he hakari o Ietū,
he tahuti he oho ki te kona ꞌi ira a Pētero ararua ko te kope hāpī haŋa rahi ꞌa Ietū he kī:
«¡Ko toꞌo ꞌana te hakari o Ietū mai tū kona era,
ꞌe kai ꞌite mai ꞌi hē i haka rē ai!».
He eꞌa ia a Pētero ararua ko tū kope hāpī takoꞌa era ꞌa Ietū he oho ki tū kona era.
Ararua i tāhuti i oho ai;
ko tū rua kope era te meꞌe ꞌata hōrou ki a Pētero ꞌe ꞌi raꞌe i tuꞌu ai ki rā kona.
He noi he oŋa a roto,
he takeꞌa i te kahu viri era i te hakari o Ietū;
ꞌe,
ꞌina rā kope kai uru.
ꞌI tuꞌa ꞌā i tuꞌu ai a Pētero,
he uru ki roto.
He takeꞌa i rā kahu,
ꞌe he takeꞌa takoꞌa i te kahu viri i te pūꞌoko o Ietū e hatu-hatu e haka rē rō ꞌana ꞌi te rua kona,
taꞌe ꞌi muri i te kahu viri i te hakari.
He uru takoꞌa ia tū kope tuꞌu raꞌe era.
I takeꞌa era i rā meꞌe,
mōꞌona ko ora haka ꞌou ꞌā a Ietū,
ka ai atu ꞌi muꞌa ꞌā ꞌina kai aŋi-aŋi i te meꞌe hāꞌaki ꞌi ruŋa i te ⌊Pāpaꞌi Moꞌa⌋ pē nei ē:
e ora haka ꞌou rō a Ietū mai te mate.
He eꞌa ia ararua he hoki ki te rāua hare.
He hoki ia a Māria Matarena,
he noho he taŋi ꞌi haho o tū kona haka rē pāpaku era.
E taŋi nō ꞌā he noi he oŋa a roto,
he takeꞌa i te merahi e rua e uru rō ꞌana i te kahu tea-tea e no-noho rō ꞌana ꞌi te kona haka rē i te hakari o Ietū,
e tahi ꞌi te pūꞌoko ꞌe te rua ꞌi te vaꞌe.
He ꞌui e tū ŋā merahi era:
¿He aha rā koe e taŋi ena?
He kī e Māria:
—He toꞌo,
hoꞌi,
i te hakari o tōꞌoku Maꞌori,
ꞌe kai ꞌite a au ꞌi hē i haka rē ai.
I kī era i te meꞌe nei,
he hārui a tuꞌa he takeꞌa i te taŋata e tahi ꞌi rā kona,
ꞌe,
ꞌina kai aŋi-aŋi ko Ietū ꞌō rā meꞌe.
He ꞌui e Ietū:
—¿He aha rā koe e taŋi ena?
¿Ki a ai rā koe e kimi ena?
ꞌI te manaꞌu o Māria Matarena he taŋata hāpaꞌo o rā kona,
he kī:
—Mo ai ꞌāꞌau i toꞌo i tōꞌona hakari,
ka hāꞌaki mai ꞌi hē koe i haka rē ai mo oho ōꞌoku mo toꞌo mai.
He kī ia e Ietū:
—¡E Māria!
He hārui riva-riva ia a Māria,
he uꞌi ko Ietū ꞌō rā meꞌe ꞌe he kī hai ꞌarero ⌊ꞌevereo⌋:
—¡Rabuni!
(te auraꞌa:
«¡E te Maꞌori!»).
He kī e Ietū:
—Ē,
ꞌina koe ko haka noho mai i a au.
Kai iri ꞌana,
paꞌi,
a au ki tōꞌoku Matuꞌa.
Ka oho ka kī ki te tētahi nuꞌu ꞌāꞌaku:
«He iri a au ki tōꞌoku Matuꞌa,
Matuꞌa takoꞌa o kōrua,
ki tōꞌoku ꞌAtua,
ꞌAtua takoꞌa o kōrua».
He oho ia a Māria Matarena he ꞌaꞌamu ki tū nuꞌu era ko takeꞌa ꞌana e ia i a Ietū,
ꞌe he ꞌaꞌamu takoꞌa i tū meꞌe kī era e Ietū.